Príloha G

Prehodnotenie vykonávania štátneho dozoru 
v oblasti bezpečnosti a ochrany zdravia pri práci 
ustanoveného osobitným predpisom v rezorte 

Ministerstva obrany Slovenskej republiky

         PREHODNOTENIE VYKONÁVANIA ŠTÁTNEHO DOZORU V OBLASTI                 
                     BEZPEČNOSTI A OCHRANY ZDRAVIA PRI PRÁCI
        
1.Úvod

        Z uznesenia vlády č.638 z 12.júna 2002 k návrhu správy o stave a bezpečnosti a ochrany zdravia pri práci, vývoji úrazovosti, chorôb z povolania a iných poškodení zdravia z práce za rok 2001 vyplynula pre rezort ministerstva obrany úloha, prehodnotiť vykonávanie štátneho dozoru v oblasti bezpečnosti a ochrany zdravia pri práci v rezorte ministerstva obrany ustanoveného osobitným predpisom a výsledok prehodnotenia prerokovať s ministrom práce a sociálnych vecí a rodiny do 30. novembra 2002. Výsledok z rokovania  uviesť v správe o stave a bezpečnosti a ochrany zdravia pri práci, vývoji úrazovosti, chorôb z povolania a iných poškodení zdravia z práce za rok 2002, ktorú je povinný ministerstvu práce, sociálnych vecí a rodiny predkladať rezort ministerstva obrany a ostatné dotknuté rezorty s vlastným dozorom nad bezpečnosťou a ochranou zdravia pri práci v  náväznosti na uznesenie č.531 z 13.júna 2001 každoročne do 31. marca nasledujúceho roku.
       Súčasťou štátnej politiky je aj bezpečnosť a ochrana zdravia pri práci, ochrana zamestnancov a ochrana spoločnosti a životného prostredia pred možnými nepriaznivými účinkami následkami práce. Požiadavka na ustanovenie, vykonanie a pravidelné vyhodnocovanie politiky v oblasti BOZP je deklarovaná aj v rámcovom dohovore Medzinárodnej organizácie práce (MOP) č.155 z roku 1981 a je súčasťou základných zásad novelizovaného zákona NR SR č. 330/1996 Z.z. o bezpečnosti a ochrane zdravia pri práci v znení neskorších predpisov. Štát realizuje túto politiku sústavou legislatívnych opatrení, ktorými usmerňuje dodržiavanie a  presadzovanie ustanovených právnych opatrení. Cieľom politiky BOZP dnes už nie je len protiúrazová prevencia ale tiež vytváranie podmienok pre uspokojivú prácu, pohodu pri práci a sociálnu ochranu všetkých  pracujúcich.
       Na tieto zásadné zmeny musí reagovať svojím prístupom aj rezort ministerstva obrany, ktorý  v zmysle všeobecne záväzných právnych predpisov a uzatvorenej dohody s  Úradom bezpečnosti práce SR v roku 1995 vykonáva štátny odborný dozor nad bezpečnosťou a ochranou zdravia pri práci v rezorte ministerstva obrany vlastnými orgánmi, ktoré sú zriadené podľa osobitných zákonov (§2 ods. 5a a 7 zákona č.95/2000Z.z. o inšpekcii práce, §3 zákona č.330/1996 Z.z. o bezpečnosti a ochrane zdravia pri práci v znení neskorších predpisov a §137 ods.4  zákona č.370/1997 Z.z. o vojenskej službe v  znení neskorších predpisov).
     Podrobný popis činnosti  vojenských inšpektorov a ich pôsobnosť v rámci rezortu ministerstva obrany sú uvedené  v správe KOMO a tento  materiál tvorí prílohu  č.1 informačnej správy o prehodnotení činnosti dozoru.
    V decembri 2001 Inšpektorát práce vykonal  predbežnú analýzu stavu bezpečnosti a ochrany zdravia pri práci, v ktorej sa v hodnotení zaoberal  osobitne rezortami, ktoré majú vlastný systém dozoru v tejto oblasti. V analýze predmetné rezorty boli hodnotené ako úzko rezortné  s kompetenciami, ktoré nie sú adekvátne s kompetenciami inšpekcie práce. S takýmto záverom nebolo možné z pozície rezortu obrany súhlasiť. Bezpečnosť a ochrana zdravia pri práci má v rezorte obrany  dlhoročnú  tradíciu a stav v úrazovosti potvrdzuje, že systém je fungujúci.  Pri pripomienkovom konaní ku Koncepcií štátnej politiky BOZP, ktorej návrh do vlády predkladalo ministerstvo sociálnych vecí a rodiny  sme požadovali (všetky dotknuté rezorty), aby bola najskôr zástupcami národného inšpektorátu vykonaná analýza činnosti týchto rezortov a na základe zistených výsledkov bolo vykonané zhodnotenie získaných informácií a stanovený ďalší postup u rezortov s vlastným rezortným dozorom. Tieto pripomienky boli akceptované s tým, že záverečné zhodnotenie bude vykonané v roku 2005.
   V analogickom rozsahu  je takýto dozor  vykonávaný aj u iných rezortov,  na ktorých sa vzťahujú ustanovenia príslušných zákonov. Okrem rezortu obrany má dobré zavedený  vnútrorezortný dozor  napríklad Ministerstvo vnútra Slovenskej republiky od roku  1998.
    Dôvodov na samostatnú existenciu inšpekčného orgánu v podmienkach ministerstva obrany je niekoľko.
         Hlavný inšpektor, odborne vedie inšpekčnú činnosť v oblasti BOZP,  koordinuje, organizuje a odôvodnených prípadoch vykonáva  dozor nad zisťovaním bezpečnosti a ochrany zdravia pri práci a ustanovenými pracovnými podmienkami  v priestoroch a zariadeniach OS SR a v priestoroch určených právnických osôb patriacich do pôsobnosti  MO SR v rozsahu stanovenom    §2 ods.5a) a 7 zákona č.95/2000 Z.z. o inšpekcii práce v znení neskorších predpisov,  §3 zákona č. 330/1996 Z.z. o bezpečnosti a ochrane zdravia pri práci v znení neskorších predpisov a  § 137 ods.4,  zákona č.370/1997 Z.z. o vojenskej službe
           Výkonom inšpekčnej činnosti v rezorte ministerstva obrany sú poverení vojenskí inšpektori ( od 1.1.2003 v počte dvoch).
         K hlavným úlohám vojenských inšpektorov v rezorte ministerstva obrany patrí

 -   inšpekčná a preventívna činnosť pozostávajúca zo  šetrenia udalostí, kontroly stavu      
      bezpečnosti a ochrany zdravia pri práci a dodržiavania   ustanovených pracovných                  
      podmienok 
-     posudzovania projektovej dokumentácie a účasť na kolaudáciách,
-	poskytovanie poradenstva a metodickej  pomoci
-	preverovanie odbornej spôsobilosti a vydávanie osvedčení pre výkon funkcie   
      bezpečnostného technika.
Inšpekčný orgán je súčasťou  Vojenského úradu technického dozoru a má vytvorené dobré podmienky pre svoju budúcu činnosť. Inšpekčnú činnosť vykonáva  dozor nad zaisťovaním bezpečnosti a ochrany zdravia pri práci a ustanovenými pracovnými podmienkami  vo všetkých  priestoroch a zariadeniach OS SR a v priestoroch určených právnických osôb patriacich do pôsobnosti  MO SR okrem vyhradených organizácií dohodou medzi Ministerstvom obrany SR a Úradom bezpečnosti práce SR. Je potrebné pripraviť návrh na úpravu dohody z titulu zmien, ktoré boli uskutočnené u  Národného inšpektorátu práce.
    Vo všetkých vojenských  priestoroch a zariadeniach OS SR a v priestoroch určených právnických osôb patriacich do pôsobnosti  MO SR, kde to zákon vyžaduje je vymenovaný bezpečnostný technik, ktorý dohliada na plnenie zákonných podmienok v oblasti bezpečnosti a ochrany zdravia pri práci.
            
Hlavné dôvody pre zachovanie vnútorného dozoru

1/   Výkon dozoru v oblasti bezpečnosti a ochrany zdravia pri práci v rezorte obrany je vykonávaný  v nadväznosti na  existujúce zákony SR č.330/1996 Z.z. o bezpečnosti a ochrane zdravia pri práci a čiastočne aj na Dohovor MOP z roku 1995 o inšpekcii práce v priemysle a v obchode.
 2/   Výkon dozoru v oblasti BOZP v  rezorte obrany má svoj význam aj v oblasti ochrany  štátneho  tajomstva.
 3/   Výkon dozoru v oblasti BOZP v rezorte obrany má svoje opodstatnenie hlavne z hľadiska znalosti pomerov v rezorte obrany a  špecifičnosti vykonávaných činnosti čo sa vzťahuje aj na posudzovanie projektovej dokumentácie, kolaudácie stavieb ale aj samotné kontroly objektov.

Inšpekčná činnosť
         V rámci vyhodnotenia plánovacej činnosti vojenských inšpektorov v roku 2001 bolo  v rezorte ministerstva obrany vojenskými inšpektormi za sledované obdobie vykonaných 56 ( cca  1000 stavebných objektov) inšpekčných kontrol a  3 inšpekcie špeciálne (v Bratislavskom, Bansko-Bystrickom a Košickom kraji) za účastí všetkých vojenských inšpektorov. Je potrebné zdôrazniť, že velitelia útvarov plne rešpektujú prácu inšpektorov a chápu nielen nevyhnutnosť vykonávaných inšpekcií bezpečnosti a ochrany zdravia pri práci ale aj ich prínos z hľadiska ochrany zdravia človeka. Navrhnuté opatrenia a zistené nedostatky uvedené v protokoloch  z vykonaných inšpekcií velitelia riešia v stanovených termínoch.
V sledovanom období bolo posúdených vojenskými inšpektormi 204 projektových dokumentácii k stavebným akciám charakteru investičnej výstavby a  rutinnej štandardnej údržby. 
Vojenskí inšpektori boli prizvaní  vojenským stavebným úradom v sledovanom období na 140 kolaudačných konaní za účelom posúdenia ukončeného stavebného diela a posúdenia dodržania stanovených pripomienok v stanovisku k projektovej dokumentácii. Bez splnenia stanovených zákonných  podmienok potvrdeného stanoviskom inšpektora BOZP nie je možné stavebným úradom vydať  povolenie pre užívanie vybudovaného diela. 
          Metodická a výchovná práca sprevádza celú odbornú činnosť vojenských inšpektorov BOZP a je zameraná hlavne na úlohy , ktoré vyplývajú z Dohody  uzatvorenej medzi Ministerstvom obrany a Úradom bezpečnosti práce Slovenskej republiky (dnes Národný inšpektorát práce) uzatvorenej 1. decembra 1995 ako je :
      -    poskytovanie odbornej pomoci pri tvorbe všeobecne záväzných predpisov 
-	príprava metodických materiálov na výkon dozoru v oblasti BOZP    a  zabezpečenie    tvorby a aktualizácie vnútorných predpisov
-	odborná - lektorská pomoc pri preškoľovaní vedúcich  funkcionárov 
-	výchova a overovanie odbornej spôsobilosti zamestnancov poverenými vykonávať funkciu bezpečnostného technika.

Cieľom výchovne vzdelávacích aktivít je  zabezpečiť plnohodnotný systém vzdelávania  v oblasti BOZP na všetkých organizačných stupňoch riadenia, vlastnými zložkami v plnom rozsahu.     										 V oblasti BOZP v rezorte ministerstva obrany SR je potrebné posilniť a  racionalizovať činnosť vojenskej inšpekcie za účelom pokrytia všetkých oblasti súvisiacich s ochranou zamestnancov pri práci v  rezorte  vrátane  pracovnoprávnych a mzdových predpisov, tak ako to ukladá zákon č.95 z 8. februára roku 2000 v §2 ods.1 s účinnosťou od júla 2001. 

 V návrhu “Analýza súčasného stavu  a  potrieb bezpečnosti a ochrany zdravia pri  práci v SR”, ktorú vypracovala pracovná skupina vytvorená  Národným inšpektorátom práce, z  poverenia ministra práce, sociálnych vecí a rodiny SR je uvažované s možnosťou výkonu inšpekcie v oblasti pracovnoprávnych predpisov, mzdových predpisov a záväzkov vyplývajúcich z  kolektívnych zmlúv civilnými inšpektorátmi ak nebude problém riešený v rezortnom rozsahu vlastným vnútrorezortným dozorom. Výkon inšpekčných činností civilnými zložkami v   oblasti bezpečnosti a ochrany zdravia pri práci v  rezorte  ministerstva obrany  by mohol narušiť kontinuitu inšpekčnej činnosti, zavedený rezortný systém kontroly, systém vydávania stanovísk k projektovej dokumentácii stavieb pripravovaných na realizáciu, vydávanie stanovísk ku kolaudovaným stavbám, vykonávanie preventívnych inšpekcií s možnosťou  prijímania opatrení na zabránenie vzniku úrazov ale aj  prijímania a plnenia uložených opatrení  na odstraňovanie zistených nedostatkov bez sankčných postihov a bez naviac nákladov na zabezpečenie činnosti súvisiacej s posudzovaním projektových dokumentácií a školením bezpečnostných technikov. 

Záver k prehodnoteniu výkonu štátneho dozoru v oblasti BOZP 

     Z vecných dôvodov, ktoré sú v prehodnotení výkonu dozoru BOZP uvedené ale aj s ohľadom   na ustanovenia § 2 ods.4 zákona č. 95/200Z.z. v znení neskorších predpisov, ktoré umožňuje menovaným rezortom rozhodnúť o vydaní súhlasu na výkon inšpekcie práce civilnými zložkami, je na rozhodnutí ministra rezortu  či bude trvať na doposiaľ využívanej možnosti vlastného dozoru, ktorý  má v rezorte obrany už dlhú tradíciu a jeho zachovanie  je v súlade aj s dlhodobým plánom rozvoja štruktúr  OS SR – MODEL 2010.
    Dôvodom pre zachovanie vlastného dozoru je aj :
-     funkčnosť, čoho dôkazom je nízka  úrazovosť
-	zaužívaný spôsob  posudzovania projektovej dokumentácie a  overenie rešpektovania vznesených pripomienok pri kolaudácií stavebného diela so znalosťou špecifických pomerov v ozbrojených silách.
-	pružnosť a variabilnosť v terminovaných prípadoch
-	úspory finančných prostriedkov (
-	utajované skutočnosti

     Hlavná pozornosť v oblasti  bezpečnosti a ochrany zdravia pri práci bude v nasledujúcom období upriamená v rezorte ministerstva obrany SR na preventívne opatrenia v oblasti bezpečnosti a ochrany zdravia pri práci a na dosiahnutie zefektívnenia činnosti vojenských inšpektorov v nadväznosti na zmeny v počtoch, na realitu súvisiacu s rozšírením povinnosti dozoru v oblasti BOZP o vojakov profesionálov, vojakov prípravnej služby a vojakov povinnej služby ale i  vzhľadom k rozšíreniu inšpekčnej činnosti o  oblasti pracovnoprávnych predpisov, mzdových predpisov a záväzkov vyplývajúcich z kolektívnych zmlúv.